钦定古今图书集成/理学汇编/学行典/第181卷 > 许孜
## 钦定古今图书集成/理学汇编/学行典/第181卷 > 许孜

按《晋书孝友传》：“许孜，字季义，东阳吴宁人也。孝友恭
让，敏而好学。年二十，师事豫章太守会稽孔冲，受《诗》
《书》《礼》《易》及《孝经》《论语》学竟还乡里。冲在郡丧亡，孜闻
问尽哀，负担奔赴，送丧还会稽，蔬食执役，制服三年。
俄而二亲没，柴毁骨立，杖而能起。建墓于县之东山，
躬自负土，不受乡人之助。或愍孜羸惫，苦求来助，孜”
昼则不逆，夜便除之。每一悲号，鸟兽翔集。孜以方营
大功，乃弃其妻，镇宿墓所，列植松柏，亘五六里。时有
鹿犯其松栽，孜悲叹曰：“鹿独不念我乎？”明日，忽见鹿
为猛兽所杀，置于所犯栽下。孜怅惋不已，乃为作冢，
埋于隧侧。猛兽即于孜前自扑而死。孜益叹息，又取
埋之。自后树木滋茂，而无犯者。积二十馀年，孜乃更
娶妻，立宅墓次，烝烝朝夕，奉亡如存。鹰雉栖其梁檐，
鹿与猛兽扰其庭圃，交颈同游，不相搏噬。元康中，郡
察孝廉不起，巾褐终身。年八十馀，卒于家。邑人号其
居为孝顺里。咸康中，太守张虞上疏曰：“臣闻圣贤明
训，存乎举善，褒贬所兴，不远千载。谨按所领吴宁县
物故人许孜，至性孝”友，立节清峻，与物恭让，言行不
贰。当其奉师，则在三之义尽；及其丧亲，实古今之所
难。咸称殊类致感，猛兽弭害，虽臣不及见，然备闻斯
语。窃谓蔡顺、董黯无以过之。孜没积年，其子尚在，性
行纯悫，今亦家于墓侧。臣以为孜之履操，世所希逮，
宜标其令迹，甄其后嗣，以酬既往，以奖方来。《阳秋传》
曰：“善善及其子孙臣不达大体，请台量议疏奏。”诏旌
表门闾，蠲复子孙。其子生亦有孝行，图孜像于堂，朝
夕拜焉。